

# Event Details

- **Event Name**: Jatkoluokka 2026
- **Event Start and End Date**: Thu, 01 Oct, 2026 at 04:00 pm (+03:00)
- **Event Description**: Antaudu siksi, joka olet! Salli itsesi kokonaan! Sinun valo, sinun varjot! Sinun haavoittuvaisuus ja sinun voima! Paljastu ihminen, paljastu!


Antaudu elämään, elämän virtaan, luottamukseen ja johdatukseen! Antaudu sille mikä on totta tässä ja nyt!


Tämä on tantran ytimessä: sen salliminen mikä ON.


”Turva, rakkaus ja autenttisuus ovat todellakin yhteydessä ja haluan työskennellä näiden teemojen kanssa yhä laajemmin. Vain turvallisessa ja rakkaudellisessa tilanpidossa voi avautua. Vain turvallisessa ja rakkaudellisessa tilanpidossa voi tuoda näkyväksi ja vähitellen purkaa esteitä autenttisuuden ja rakkauden tieltä. Vain turvallisessa ja rakkaudellisessa tilanpidossa uskaltaa kohdata itsensä, omat varjonsa, häpeänsä, kasvun paikkansa ja traumansa. Ja kaiken kukkuraksi: oman sielunsa, tarkoituksensa ja sen valtavan potentiaalin, joka meillä jokaisella on ja tulla siksi, joka jo on.” Maria Rosa

—------------------------------------------------

TÄRKEIMMÄT INFOT HELPOSTI TÄSSÄ! 
Hakijalta odotetaan kuitenkin, että koko teksti on luettuna ennen hakemuksen kirjoittamista


Kurssi pidetään upeassa Villa Christinessä Tammisaaren Tenholassa. Villa Christinessä on kauniit ja toimivat tilat, erinomainen ruoka ja mitä rakkaudellisin omistajapariskunta. Villa Christinessä on aina hyvä olla. Mielestämme kurssitilan energioilla ja toimivuudella on hyvin suuri merkitys ja siksi valitsemme aina Villa Christinen. Kimppakyydit järjestellään niin, että kaikki pääsevät hyvin paikalle.


Ajankohdat, jolloin tapaamme Villa Christinessä:


Ryhmä 1, ohjaajana Maria Rosa

To 8. - Su 11.10.26
To 3. - Su 6.12.26 (aloitus aiemmin päivällä)
To 11. - Su 14.2.27
Ti 13. - Su 18.4.27


Ryhmä 2, ohjaajana Janne 


To 1. - Su 4.10.26
To 17. - Su 20.12.26 (aloitus aiemmin päivällä)
To 18. - Su 21.2.27
Ti 30.3. -Su 4.4.27


Kerro hakemuksessa kumpaan ryhmään haet ensisijaisesti tai jos sinulle käy molemmat.


Lähiopetuspäivien lisäksi toteutetaan vaihteleva määrä erilaisia välitapaamisia, joissa osassa voi olla vieraileva ohjaaja. Vierailevien ohjaajien pitämät välitapaamiset ovat vapaaehtoisia ja niistä peritään pieni maksu vierailevalle ohjaajalle. 


Ryhmälle muodostetaan myös Signal-jakamisryhmä.


Lisäksi odotetaan, että ryhmäläiset itseohjautuvasti pitävät keskinäistä yhteyttä ja välitapaamisia yllä. Välitapaamiset voivat sisältää harjoituksia, piirejä ja hoitoja, mutta välitapaamiset voivat olla myös luovaa ja spontaania yhteyttä ja ajan jakamista ilman erityistä ohjelmaa, sillä siinä tilassa ja ryhmän yhteydessä syntyy kaikki mitä on tarkoitus syntyä. 


Kurssin hinta on 1750e (+täysihoito, josta alempana). Hinta sisältää ohjauksen lähimoduuleissa Villa Christinessä, ohjaajan organisoimat välitapaamiset ja materiaalit sekä lisäksi sen, että ohjaaja on tarvittaessa tavoitettavissa ja tukena yhdessä sovitulla tavalla kuten sähköposti/ääniviestit/puhelu kohtuullisessa määrin. Jos kurssilainen tarvitsee lisätukea yksityissessioiden ja/tai esimerkiksi hoitojen muodossa, hinnoitellaan ne erikseen. 


Kurssimaksu maksetaan seuraavalla tavalla: 100e varausmaksu ennen kurssin alkua. Varausmaksulla vahvistat paikkasi ilmoittautumisen jälkeen, varausmaksua ei palauteta kuin, jos kurssi peruuntuu järjestäjän puolelta tai maailmantilanteen vuoksi. Myös lääkärintodistus aidosti osallistumisen estävästä tilasta oikeuttaa palautukseen. Tämän jälkeen kurssi laskutetaan neljässä erässä kukin 400e, paitsi viimeinen erä 450e parin kuukauden välein yleensä lähimoduulin jälkeen. Yksilöllinen maksusuunnitelma on mahdollinen.


Villa Christinessä täysihoito tulee kurssimaksun lisäksi on n. 96-100e/vrk ryhmän koosta riippuen. Majatalo pidättää oikeuden hinnanmuutoksiin, joihin emme voi vaikuttaa. Kurssiin sisältyy yhteensä 14,5-15 lähimoduulivuorokautta. Täyshoitomaksu laskutetaan suoraan majatalosta moduulien yhteydessä.


Jatkoluokalle haetaan vapaamuotoisella hakemuksella sähköpostitse osoitteeseen mariaphealing@gmail.com. 


Hakijalta odotetaan: 

- kokemusta tantrasta
- kokemusta oman kehon kanssa työskentelystä
- tietoisuutta ja vastuuta omista rajoista
- mielellään kokemusta tantrisista hoidoista
- kykyä sallia toiset ihmiset ja heidän tapansa olla
- halua katsoa itseään rehellisesti
- sitoutumista itseen, omaan prosessiin sekä ryhmään


Hakemusten perusteella otamme tarvittaessa yhteyttä haastattelua varten. Myös kaikki kysymykset ovat tervetulleita!

—-------------------------------------------

Syksyllä 2021 startannut Jatkoluokka on lunastanut vakituisen paikkansa maan tantra- ja henkinen kasvu -skenessä ja alkaa KAHDELLA uudella ryhmällä taas syksyllä 2026!


Syksyllä pääsemme nauttimaan taas Maria Rosan tutun ja luotetun ohjauksen lisäksi mahdollisuudesta osallistua Janne Passiniemen luotsaamaan ryhmään. Janne on turvallinen, inspiroiva ja voimallinen ohjaaja ja on suuri lahja, että tarjolla on nimenomaan myös kypsän maskuliinin (joka omistaa myös sisäisen feminiininsä ja on integroinut sen) johtama ryhmä, sillä maailma kaipaa hurjasti maskuliinin eheytymistä juuri nyt. Maria Rosa on taustatukena myös Jannen ryhmälle. Ohjelman runko on enimmäkseen yhteinen, vuosien varrella hioutunut Jatkoluokan ohjelma, joka kuitenkin muuttuu elämän virrassa ryhmän ja ohjaajan intuitiivisen ohjauksen mukaan.


Oletko harrastanut tantraa jo jonkin aikaa, käynyt kursseja, tehnyt harjoituksia ja integroinut tantraa ja muita harjoituksia osaksi itseä ja omaa elämää, mutta kaipaat kanssakulkijoita ja ohjausta matkallasi? Oletko toivonut jatkokurssia? Haluatko sukeltaa alkeiskursseja syvemmälle, sallia itsesi yhä syvemmin, löytää erityislaatuisuutesi ja ainutlaatuisen potentiaalisi ja oppia elämään sen todeksi tässä maailmassa? 


Jatkoluokka-ryhmien ihmeelliset ja rohkeat kurssilaiset ovat vähitellen tulleet näkyväksi ja kasvaneet kohti omaa potentiaalia, omaa erityisyyttään ja oman näköisen elämän täysillä elämistä. Näkyväksi tuleminen alkaa haavoittuvaiseksi antautumisella, fragmentaarisuuden ymmärtämisellä ja kaikkien osiemme hyväksymisellä ja näkyväksi tuomisella, sekä myös varjopuoliemme ottamisella rakkautemme ja hyväksyntämme piiriin omassa ja ryhmän kannattelussa. Näkyväksi tulemisen prosessi jatkuu tämän jälkeen omien lahjojemme tunnistamisella ja myöntämisellä ja oman potentiaalimme ja tarkoituksemme suuntaan kulkemisella yhä enemmän omassa voimassa ja sisäisessä kannattelussa. Matkan aikana luottamus ja vastuu omista tunteista ja omasta polusta vahvistuu. 


Kurssilla käsittelemme vähintään seuraavia teemoja:

- Turvallinen tila sisäisesti ja ulkoisesti; kuinka se luodaan, kuinka sinne palataan
- Autenttisuus ja mitä se minulle on; miltä se tuntuu ja miltä se näyttää, kuinka elän sen todeksi, itseni salliminen kaikkineen
- Rakkaus kaiken pohjana; miten se minussa ilmenee ja kuinka voin elää rakkaudessa itselleni ja toisille
- Fragmentaarisuuden tiedostaminen itsessä ja toisissa; me emme ole yksi, meissä on monia puolia, hyväksyminen, integraatio
- Antautuminen, antautuminen kaiken tuntemiselle ja sitä kautta vapaudelle. Elämälle antautuminen. Eroksen kuuntelu.
- Haavoittuvaisuus ja antautuminen sekä oma voima ja toimijuus, sisäinen feminiini ja maskuliini.
- Eläin minussa; eläimen totuus, luonnollisuus ja vapaus olla olemassa ja ilmentyä
- Seksuaalisuus; vastuu, vapaus, autenttisuus, salliminen, rajat
Itsensä johtaminen ja johdatuksen kuunteleminen
- Potentiaali ja tarkoitus; mikä minun ainutlaatuinen potentiaalini on ja kuinka ilmennän sitä tässä maailmassa, miksi olen täällä ja mitä olen tullut tänne tekemään
- Esteet; mikä minua estää elämästä täysin edellä mainittuja laatuja ja olotiloja elämässäni, esteiden tiedostaminen ja purkaminen
- Trauma- ja varjotyö
- Ilmentyminen ja ilmaiseminen; kuinka juuri minä ilmenen maailmassa ja kuinka ilmaisen itseäni vapaasti ja autenttisesti
- Rehellisyys ja integriteetti; kuinka otan vastuuta itsestäni ja siitä, että toimin rakkaudesta, rehellisyydestä ja integriteetistä käsin, ja myös ilmaisuni on sen mukaista


Näitä ja muita teemoja käsitellään ainakin seuraavilla metodeilla: 

- Erilaiset tantriset harjoitukset
- Autenttinen ilmentyminen
- Sisäisen kuuntelemisen ja tuntemisen harjoittaminen, ja tämän sisäisyyden ilmaiseminen
- Rehellisyyden ja näkyväksi tulemisen harjoitukset
- Kehotyöskentely ja äänenkäyttö
- Hengitys ja virtaaminen
- Varjotyö
- Fragmenttityö eli työskentely omien osien kanssa
- Emotional Release -harjoitukset
- Loving Tantric Domination -harjoitukset
- Piirit
- Opetuskeskustelut
- Tanssi
- Tantriset hoidot
- Rituaalit
- Leikki ja juhla
 

Kaikki kiteytyy edellä mainitusti rakkaudellisessa ja turvallisessa tilanpidossa itsensä ja toisten sallimiseen autenttisena, kokonaan ja täydessä potentiaalissaan.


Syvän ja intensiivisen työskentelyn lisäksi jokaisessa moduulissa on vastapainoksi kevyempää ja vapaampaa yhdessäoloa kuten tanssia, tantrisia leikkejä ja saunomista. Tämä on tärkeä osa kurssin rakennetta ja tarkoitusta.


Moduulien teemat voi jakaa alustavasti seuraavasti. Seuraamme kuitenkin aina ryhmää, flowta ja intuitiota ja niinpä kaikki voi muuttua, jos se on tarkoituksenmukaista.

1. moduuli: Turva, autenttisuus, näkyväksi tuleminen ja fragmentaarisuus
2. moduuli: Rakkaus ja varjotyö
3. moduuli: Halu (Desire) ja Eros (Elämänvoima ja -virtaus)
4. moduuli: Potentiaali, erinomaisuus (excellence), tarkoitus (purpose), lahjat ja juhla (celebration)

Kurssin kaikki harjoitukset voi oikeastaan jakaa kahteen

- Rakkaudellinen tilanpito toisille:
Toisten syvä kohtaaminen, läsnäolo, yhteys, kuuleminen, näkeminen, tunteminen, todistaminen ja tunnustaminen. Myös toisen ymmärtäminen peilinä.

- Itsensä salliminen ja näkyväksi tuleminen muiden rakkaudellisessa tilanpidossa:
Oman  haavoittuvaisuuden, autenttisuuden, toimijuuden ja potentiaalin löytäminen ja ilmi tuominen sekä niiden esteiden purkaminen, jotka tämän tiellä itsessä yhä ovat.


Turvallinen tarkoittaa itsen ja toisten syvää kuuntelua ja tuntemista, mikä on minulle sopivaa, oikein ja totta juuri nyt ja mikä ei. Turvallinen tarkoittaa rehellisyyttä, luottamusta ja kunnioitusta. Turvassa ei ole pakkoa, oletuksia, painostusta tai kiirettä. Turvallinen tarkoittaa turvallista tilaa, jossa tulla näkyväksi kaikkineen, myös varjopuolillamme on tila ja lupa tulla näkyväksi. Vähitellen tässä tilassa hyväksynnän ja rakkauden kautta voimme integroida nämä ennen varjoissa lymyilleet ja tiedostamattomat osamme osaksi autenttista itseä. Toisaalta turva ei tarkoita aina hidasta, helppoa ja haastamatonta, vaan nimenomaan turvassa voi uskaltaa nopeastikin syvään ja intensiiviseen työskentelyyn. Turvassa voi uskaltautua haavoittuvaiseksi ja näkyville ja saada eheyttävän kokemuksen siitä, että muut eivät hylkää, vaan rakkaus ja kuuluminen itse asiassa vahvistuvat näin.


Fragmentaarisuuden ymmärtämisellä ihmisessä yleensä ja itsessämme on suuri rooli tällä kurssilla. Lähdemme liikkeelle siitä, että emme ole yksi valittu identiteetti, vaan meissä on monia osia, osa tiedostettuja ja osa yhä varjoissa. Kun tulemme näistä kaikista osista tietoiseksi ja otamme ne hyväksyntämme ja rakkautemme piiriin, integraatio alkaa tapahtua. Näin tulemme näkyväksi itsellemme ja toisillemme kokonaan, autenttisina ja vapaina. Rakastavassa tilanpidossa saamme kokea, että muut hyväksyvät meidät kokonaan ja rakastavat vain enemmän, kun saavat nähdä meidät kokonaan. Tällöin saamme korvaavan kokemuksen siitä, että kaikki osamme ovat hyväksyttyjä ja rakastettuja, myös ne joista meillä on menneisyydessämme kokemus, että niitä ei ole hyväksytty. Kun saamme tämän kokemuksen yhä uudelleen, voimme alkaa itsekin hyväksyä kaikki osamme myös sisäisessä dynamiikassa ja voimme alkaa yhä paremmin pitää tilaa itse itsellemme.  Mitä enemmän tätä sisäistä tunnustamista ja yhteyttä osien välillä alamme kokea, sitä enemmän autenttista yhteyttä meillä on myös muihin ihmisiin elämässämme. Autenttinen itse ei ole mikään meidän osista, vaan se on kaikki osamme tuotuna yhteen samaan todellisuuteen ja kokemukseen.


Kurssi on ryhmäprosessi ja ryhmädynamiikan muodostumisella jaetuksi ja koetuksi luottamukseksi on suuri merkitys ja tätä tuetaan kaikin keinoin. Kuitenkin tässä ryhmässä on tarkoitus huomioida myös yksilöä ja yksilöllisyyttä. Haluan, että jokainen tulee nähdyksi, kuulluksi ja tunnetuksi sekä ryhmän että ohjaajan toimesta ja hänelle vastataan yksilöllisesti tämän perusteella. 


Kurssilla ohjaajaa ja ryhmää tukevat tarkkaan valitut, meille läheiset Jatkoluokan käyneet avustajat. Avustajat on valittu niin, että myös he osaltaan edustavat koko olemuksellaan turvaa, autenttisuutta ja rakkautta, ja olemme hyvin kiitollisia, että saamme työskennellä heidän kanssaan. 


Tämä kurssi ei ole ammatillinen kurssi, mutta omaksi autenttiseksi itseksi tuleminen johtaa usein siihen oivallukseen miksi olemme täällä ja mitä meidän tulisi täällä tehdä. Kurssi ei kuitenkaan suoraan valmenna mihinkään ammattiin. 


Jatkoluokka on rehellinen neotantrinen fuusio, eikä edusta mitään yhtä traditiota tai oppijärjestelmää. Mukana on elementtejä useista esoteerisista traditioista ja yhtälailla uudemmista neotantrisista ja muista itsekasvumenetelmistä, psykologiasta sekä traumatyömenetelmistä. Voidaksemme puhua asioista ja voidaksemme kuvailla niitä, kurssilla käytetään välillä ns. henkistä kieltä. Sanat ovat kuitenkin vain sanoja, joilla pyrimme kuvailemaan universaaleja ilmiöitä ja sanojen tilalle voi hyvin vaihtaa toisia sanoja kuvailemaan samaa asiaa. Kurssi tai ohjaajat eivät kuitenkaan valituista lähteistä, vaikutteista tai sanoista huolimatta edusta mitään tiettyä perinnettä tai suuntausta.


Kurssilla kaikki on vapaaehtoista ja osallistuja pitää huolta omista rajoistaan. Jatkokurssilla ohjaaja tai muut kurssilaiset eivät ole vastuussa osallistujan rajoista eivätkä pelasta ketään itseltään. Vain sinä tunnet itsesi parhaiten. Saat kuitenkin kurssilla täyden tuen syvän itsesi tuntemisen yhä suurempaan ymmärrykseen ja ilmentämiseen.

—-------------------------------------------------
Ohjaajista:

Maria Rosa

Ohjaajana haluan luoda omanlaistani tapaa olla ohjaaja. Tällä tarkoitan, että haluan tuntea ihmiset, joiden kanssa työskentelen, kuulla ja nähdä ja tuntea hyvin hienosyisesti jokaisen ryhmäläisen ja sen mikä palvelee juuri tässä ryhmässä olevia yksilöitä. Haluan laittaa itseni likoon yhdessä muiden kanssa, olla läpinäkyvä, inhimillinen, rehellinen, autenttinen ja heittäytyvä. Haluan voida kuunnella intuitiotani ja sitä resonanssia, joka herää suhteessa ryhmään ja siinä työskenteleviin yksilöihin ja vastata siihen osallistuvammalla tavalla kuin mikä on tavanomaisinta ohjaajan työskentelyä. Haluan olla mukana kokonaan, antaa myös kehoni kuulla, tuntea, resonoida ja vastata ryhmälle ja siinä työskenteleville yksilöille, sillä usein juuri kehosta nousee se intuitiivinen viisaus ja autenttinen responssi erilaisiin tilanteisiin ja toisiin ihmisiin.


Olen terveydenhoitaja, HUK, Tantric Life Coach ja De-armouringhoitaja ja - kouluttaja. Jo lukion jälkeen 90-luvun lopussa opiskelin naisen hoitotyötä ja seksuaalisuutta kätilöopistossa Helsingissä eli kiinnostus ihmisen seksuaalisuutta ja kokonaisvaltaisuutta kohtaan on ollut minussa aina vahva. Sittemmin viivyin pitkillä äitiyslomilla ja yliopistossa kasvamassa ja kasvattamassa intohimoani näihin aiheisiin kuitenkaan löytämättä aivan sitä kulmaa, josta tuoda intohimoani maailmaan. Neljännen lapseni syntymän jälkeen löysin de-armouringhoidot ja sain niistä itselleni niin paljon apua, että tiesin välittömästi, että tämä on se mitä haluan tehdä. Etsiydyin silloin Tantric Life Coach-koulutukseen ja lisäoppia hoitoihin hain useilta eri opettajilta. 


Useiden satojen hoitojen tekeminen on tuonut laajan ymmärryksen ihmisen kehoa, keho-mieliyhteyttä, seksuaalisuutta, traumaattisuutta ja vapautumista kohtaan. Olen erikoistunut erityisesti vaikeisiin traumatapauksiin sekä psykofyysisistä kivuista kärsiviin asiakkaisiin. Näiden asiakkaiden kanssa olen saanut tehdä traumatyötä herkästi, hitaasti, kuunnellen ja intuitioon luottaen, ja aina turvallisuus ja rakkaus edellä. 


Tantric Life Coach-koulutus kirkasti minulle, että hoitojen lisäksi olen tantraohjaaja. Olen sittemmin pitänyt sekä omia kursseja, että Wild Heart Transformation -koulutusta kolmen ryhmän verran. WHT-ohjaajana toimiminen oli minulle todella suuri kokemus, kutsumuksen ja tarkoituksen löytymisen paikka. Ohjaaminen on minulle kutsumustyö, paikka jossa toteudun ja jossa lahjani pääsevät kaikkein parhaiten palvelukseen. Hoidoissa jalostunut turvallinen ja rakkaudellinen tilanpito sekä intuitiivinen tapa vastata tilanteisiin on yhtälailla mukana ohjauksessani. 


TLC-koulutuksen jälkeen olen opiskellut mm. Taki'h Dhyandeepa Antigonin, Celeste Conzalezin (Devotee of the Heart) ja usean muun opettajan johdolla. Kävin kuusi vuotta sitten 6 viikon The Temple Trainingin, jonka vaikutus minuun oli mullistava. The Temple Training toi minuun lähtemättömän eroksen ja tarkoituksen kuuntelun ja niiden kokonaisvaltaisen toteutumisen. 


Jo vuosia tärkein koulutukseni on ollut Elämän koulu, joka kyllä kouluttaa niin haastaen kuin runsautta tarjoillen, kun sille vaan antautuu. Omassa elämässäni kävin 2021-2022 läpi välikuoleman ja uudestisyntymän; niin suuria menetyksiä ja haasteita, että kaikki varjot, haavat ja pelot tulivat näkyväksi, tunnetuksi ja kohdattavaksi, siinä kohtaa ei ollut enää mitään toista mahdollisuutta. Näin sain suuren lahjan; kaikkien varjojen myöntämiseen ja terveeseen syyllisyyteen paljastumisen ja romahtamisen lahjan sekä sitä seuranneen vastuuseen ja toimijuuteen heräämisen lahjan. Toimijuuden ja samanaikaisen antautumisen säilyttäminen on harjoitukseni minuutti minuutilta ja päivä päivältä. Omaa kehoa ja hermostoa, sydäntä ja johdatusta kuunnellen käyn matkaa tietoisesti Elämän koulussa.


Ammatillisesti suurin ja merkittävin kokemukseni on työskentelyni ja toteutumiseni Jatkoluokalla. Se on ollut juuri se asia, mikä minun on tullut synnyttää tänne tässä hetkessä ja juuri se paikka, missä minun kuuluu kasvaa, kukoistaa ja palvella juuri nyt. Vuonna 2024 alkanut Jatkumo jatkaa tarkoituksessani toteutumista yhä syvemmällä tasolla. Jatkoluokka ja Jatkumo ovat ammatillisesti unelmieni täyttymys, joille annan kaikkeni. Nyt vuonna 2026 aloitan pyynnöstä kolmannen oman kurssin Jatkoluokan ja Jatkumon käyneille yhteisön jäsenille ja näin Ylänkö saa syntyä.


Kaiken edellä mainitun lisäksi minua haastaa ja kasvattaa jatkuvasti tantrinen parisuhteeni, rakastajani, neljä lastani sekä tietysti tantriset ystävät ja kollegat. Kaikessa pyrin aina rakkauteen ja totuuteen. Näillä eväillä olen lähdössä tätä kurssia synnyttämään ja kannattelemaan. 

—---------------------------------------

Janne

Olen suurperheen isä ja isäpuoli, aviopuoliso, rakastaja, tantraohjaaja, raudoittaja, taiteilija ja hoitaja. Elämän syvät aiheet ovat olleet aina minua lähellä ja niin myös ihmisten hoitaminen. Olin jo lapsena herkkä aistimaan ja kuulemaan erilaisia ihmisiä, ja myös kehollisuus on aina ollut tärkeää minulle. 2010-luvun alussa valmistuin luonnonvaratuottajaksi, ja tämän koulutuksen aikana olin ajanut traktorilla ja viljellyt juureksia, kartoittanut luontotyyppejä ja valmistanut yrttivoiteita, mutta aina kuitenkin ihmisen kokonaisvaltainen hyvinvointi tähtäimessä. Olen myös jäsenkorjaaja ja olen tehnyt hoitoja aktiivisesti jo noin 15 vuotta. Hoitojen äärellä oivalsin, että haluan oppia lisää, sukeltaa aina ihmisyyden ytimeen saakka. Etsimiseni oli päättymässä kun vaimoni Maria Rosa lähti opiskelemaan tantraohjaajaksi ja tunsin seuraavaksi olevan minun vuoroni. Aloitin Tantric Life Coach -koulutuksen vuonna 2017 ja koin, että tämä on se kutsu, johon vastaamalla pääsen eteenpäin niin itseni, ihmissuhteeni ja koko elämäni kanssa.


Tähän päivään tullessa olen toiminut tantraohjaajana ja valmentajana (TLC) vuodesta 2019 ja siitä lähtien olen ohjannut tantraan ja henkiseen kasvuun liittyviä työpajoja ja ollut mukana pitkilläkin retriiteillä. Jäsenkorjauskokemuksen sekä tantristen hoitojen kokemuksen karttuessa kehitimme yhdessä puolisoni kanssa syventävän de-armouringhoitajakoulutuksen ja aloimme kouluttamaan de-armouringhoitajia Suomeen.


De-armouringhoidot sekä muut tantriset hoidot ja sessiot ovat pitkään olleet erityisalaani, ja hoitajana olen työskennellyt viime vuosina paljon myös traumatisoituneiden henkilöiden kanssa ja auttanut monenlaisia ihmisiä vapautumaan sisäisistä häpeän aiheista, tunnelukoista ja traumaattisten muistojen vaikutusvallasta. Satojen tantristen hoitojen myötä ymmärrykseni ihmisen kehollisuutta, psykofyysisyyttä ja traumaattisuutta kohtaan on syventynyt merkittävästi, ja haavoittuneen sisäisen lapsen tunnekokemuksen ymmärtäminen on tuonut minulle entistä enemmän hyväksyntää ihmisten haavakäyttäytymistä kohtaan. Tämän kaltainen ymmärrys ja hyväksyntä on kehittynyt yhtä lailla omien ihmissuhteideni ja minäsuhteen kehittyessä kuin myös ammatillisen kokemukseni karttuessa. Se on asettunut osaksi omaa minäkuvaani kuten myös suhteessa hoitoasiakkaisiin ja ohjaamiini ryhmiin. Ohjaajana haluan olla tunnustamassa niitä yksilöllisiä täyttymättömiä tarpeita, mitä itse kullakin meistä jossain muodossa on.


Ohjaaminen sisältää minulle monia asioita; se on lempeää ja varmaa mukaan kutsumista, kädestä kiinni pitämistä ja vierellä kävelemistä niin pitkälle kuin itse kukin tohtii kävellä, antaen kuitenkin tilaa jokaiselle tehdä valintoja itsenäisesti. Ohjatessa minä hengitän ja myötäelän ryhmän ja sen yksilöiden kanssa, ja olen paikalla aina siellä, missä kukakin on. 


Nyt jo yli kymmenen vuotta kestänyt ja edelleen elävä ja täyttävä kumppanuussuhde puolisoni kanssa on ollut alati kasvukeskeinen ja intensiivinenkin, ja se on vuosien aikana saanut minut uudelleen ja uudelleen nöyrtymään rakkauden ja totuuden edessä. Se on saanut minut vetäytymään ja aina palaamaan takaisin yhteyteen, vaikka en olisi ajatellut olevani sen arvoinen. Se on kasvattanut minut paljastamaan haavani silloinkin kun se on ujostuttanut ja vaatimaan oikeutta itselleni silloinkin kun olisi ollut helpompi vaieta. Se on vahvistanut minua säilyttämään toimijuuden silloinkin kun siitä olisi ollut helpointa luopua.


Omanarvontuntoinen ja samalla nöyrä asenne on mahdollistanut minulle laajan oppimisen omista lahjoista ja kasvukohdista, ja näistä oivalluksista on ollut hyvä soveltaa myös muiden kanssa työskentelyyn. Vaikka olemmekin erilaisia niin en voi ymmärtää muita ymmärtämättä itseäni. Haluni oppia haasteista ja palata rakkauteen ja yhteyteen aina uudelleen ja uudelleen niin itseni kuin puolisoni ja koko maailman kanssa on sitä mitä koen että jokaisen meistä olisi hyvä harjoitella.


Haluni on luoda aina ryhmään sellainen kenttä, jossa ihminen voi päästää irti ja nojata lempeään ja vahvaan kannatteluun, jossa on hyväksyttyä ja turvallista paljastua olemaan se kuka on, ilman rooleja, naamioita, ilman puolustusta. Hyväksyvässä ympäristössä tämä kaikki luo turvaa ja yhteyttä ja mahdollistaa jokaiselle omanlaisensa armollisen itsetutkiskelun. Samalla koen, että minulle ryhmän kannattelu on pehmeää ja lämmintä, tilavaa ja sallivaa, joka antaa erilaisille muodoille vapauden syntyä. Haluan laittaa itseni likoon, sisällyttää itseni ryhmään, olla osa sitä ja kohdata ihmisen itseni veroisena ja olla samalla tavalla inhimillinen kuin muutkin ja rehellinen siitä.


Olen ohjannut työpajoja häpeästä, seksuaalisuudesta, sisäisestä feminiini-maskuliinidynamiikasta, varjotyöstä ja niin edelleen, meillä on niin paljon opittavaa itsestämme! Kaikki aiheet, jotka vapauttavat ihmistä olemaan autenttisemmin oma itsensä, ovat minua lähellä. Tämä on minun työtäni ja minun kutsumukseni. Tämä on minulle pyhää ja yksi tapani toteutua tässä maailmassa ja tapani palvella rakkautta. Ohjatessa minä virtaan ja toteudun kun saan kannatella ja pitää tilaa muiden työskentelylle.

……..

Entiset kurssilaiset kirjoittavat Maria Rosasta näin:
(Palautteita Jannesta alempana)

“Marian intuitiivinen tapa ohjata tuntui Jatkoluokalla ottaneen taas harppauksen eteenpäin, vieläkin kypsempään ja autenttisempaan ohjaajuuteen. Oli ihan huikeeta todistaa miten Maria toi omaa visiotaan lihaksi hetki hetkeltä, kuunnellen ja aistien koko ryhmää ja sen yhteistä kenttää, ohjaten ja tarjoten joka hetkessä juuri sitä mitä ryhmä kokonaisuutena tarvitsi, suunnitelmista riippumatta. Välillä Marian ohjaaminen on hetkittäin tosi hienovaraista, ja välillä taas rohkeaa ja suurieleistä. Hienoa on nimenomaan se, että Maria tietää ja tuntee että mitä missäkin tilanteessa tarvitaan, kuitenkin ilman tiettyä ennalta asetettua päämäärää. Marialla on myös erityinen kyky ja herkkyys tunnistaa sekä koko ryhmän että yksilöiden tarpeet ja reagoida niihin sellaisella tavalla joka luo tilan joka rohkaisee kohtaamaan ja kantamaan itsensä.

Oli mahtavaa todistaa aitiopaikalta sitä kun ohjaaja tekee jotain mikä kanavoituu hänen omasta sisäisestä totuudestaan käsin, eroksen ohjaamana, eikä yritä sopeutua mihinkään ulkoa annettuun muottiin tai normiin.

Se kenttä, joka me luotiin yhdessä, oli jotain niin tavattoman intensiivistä ja syvää että en ole vastaavaa kokenut muualla. Siinä kentässä tunsin että paitsi saan näkyä omana autenttisena itseäni, se myös tuntui todella luontevalta ja kannatellulta. Ihankuin se kenttä olisi ohjannut ja kannustanut näkymään ja kasvamaan. Maagista.

Vikalla retriitillä tuntui siltä, että se kenttä yksinään sai asioita liikkumaan ja tapahtumaan ihan ilman mitään harjoituksia tai ohjaamista. Tai sitten Marian ohjaaminen oli vaan niin hienovaraista ettei sitä ees huomannut :)” Veikko, entinen Jatkoluokkalainen


”Sinun syvyys, lämpö, rakkaus, autenttisuus, läsnäolo, ei-mitään vaativuus ja sanaton ymmärrys, luovat niistä tiloista huikeita, joissa elämälle heittäytyjät ja elämän tutkijat voivat yhä vaan syvemmin antautua tutkimaan omaa autenttisuuttaan, riisua itsestään kaikki viimeisetkin pelon naamioiden ja syvien pelkojen rippeet. 
Minä rakastan sinun mystisyyttä ja herkkyyttä ja sanoittamisen kykyä ja sitä läsnäoloa, johon minä heti alkuun jo sulin. Se oli minulle tietyllä tavalla yllätys, että millä tavoin sinä pystyit kannattelemaan tilan ja millä tavoin sinä pystyt olemaan läsnä. Jokaikinen kurssiviikonloppu sain jonkun sellaisen kosketuksen sinun kanssa, joka auttoi minua menemään yhä syvemmälle. 
Minä arvostan sitä intuitiivisuutta, millä tavoin sinä ohjaat tilanteita. Sinun tilannetaju on todella niin, jotenkin, niin valpas aistimaan kaiken missä mennään. Se on totta, että sinussa on ihan mieletön rakkaus. Se on oikeasti semmoinen, että siellä ei ole tuomitsemista.   

Se miksi minä olen tuntenut sinun kanssa työskentelyn, alun pelkojen jälkeen, niin turvalliseksi on se, että minulla ei ole mitään tarvetta todistella sun edessä yhtään mitään. Se, että sinä olet luonut sen turvallisen tilan, jossa minä olen voinut kokea nimenomaan turvattomuudesta ja pelosta nousevaa primitiivistä raivoa niin, että olen tullut nähdyksi ja kannatelluksi rakastavalla tavalla, ja että siihen on tuotu turvallinen päätös, ovat olleet merkityksellisiä eheytymisen matkalla. Ja se, että olen voinut tutkia seksuaalisuuden erilaisia ilmenemismuotoja niin turvallisessa tilassa, läheiseksi muodostuneiden ihmissuhteiden kautta, ovat ensiarvoisen tärkeitä laatuja minulle. Tätä matkaa minä haluaisin tutkia lisää ja nimenomaan siinä turvallisuudessa. 
Se mitä minun syvin olemus todella kaipaa on, että saan tutkia itseäni turvallisessa kannattelussa, missä nähdään henkisyys, herkkyys ja hauraus, ja kivut, ja kaikki siinä rakkaudessa. Jos olen ihan rehellinen, niin en minä etsi tässä elämässä mitään seikkailua vaan minä etsin sitä todella syvää yhteyttä ihmisten kanssa, joiden kanssa voisin jakaa tätä elämän tutkimusmatkaa. Se turva, mitä sinä tarjoat ja luot kaikessa, on minulle tosi tosi merkittävää.
Mä vaan tunnen ja tiedän, että sä tunnet ja tiedät, mitä mä tunnen. Ja siksi se on niin koskettavaa, liikuttavaa ja sydäntä avaavaa ja siksi se on aika poikkeuksellista. Sinussa on syvyys ja boheemius ja siellä se alitajunnan voima ja se sanaton yhteys, joka tapahtuu näiden laatujen yhteisessä tanssissa.” Tama, Marian kanssa aiemmin työskennellyt kurssilainen


”Olen pystynyt kurssin aikana antautumaan monille asioille nimenomaan Marian läsnäolevan, kannattelevan ja turvallisen ohjauksen kautta - oman mielen rajoitteille, peloille, kehollisuuden voimalle, yhteydelle ja rakkaudelle. Ja saanut vastineeksi
aivan huikeata kauneutta, vapautta ja rajattomuutta: kun olen oppinut ensin tunnistamaan ja hyväksymään säröjä, epävarmuutta, pelkoja ja epätäydellisyyttä itsessäni, olen samalla avautunut niiden hengästyttävälle kauneudelle kaikessa ja
kaikissa.

Niitä asioita on niin paljon että vaikea listata edes kaikkia tärkeitä,
mutta tuntuu siis että olen saanut koko ajan elämääni koko ajan lisää kauneutta (ja nimenomaan kauneutta laajassa mielessä – kauneuden näkemistä uusilla tavoilla, yhä syvempää kauneuden näkemistä herkkyydessä, haavoittuvuudessa, säröissä).
Olen nähnyt mielestäni aivan huikeaa valoa, aitoutta ja autenttisuutta meidän kaikkien kurssilaisten avautuessa kurssin aikana, nähnyt miten ihmisten olemus on alkanut hehkua ja loistaa sisäistä valoa, rakkautta ja elämää. Ja se on vaikuttanut
muhun itseenikin, ja helpottanut sitä että on voinut itsekin olla niin auki.

Olen saanut syvän ja voimakkaan kokemuksen rakkaudesta ja rakkaudellisuudesta, ei pelkästään sen antamisesta vaan erityisesti myös sen vastaanottamisesta, niin monien kautta kurssin aikana. Ja sen haavoja parantavasta voimasta. Ja taas sitä
kautta tuntuu että olen pystynyt jakamaan rakkautta ja rakkaudellista läsnäoloa muillekin, eikä pelkästään vain muille kurssilaisille. Mutta myös yhdistämään siihen hyvällä tavalla turvallista ja tervettä maskuliinisuutta ja autenttisuutta. Kaiken
kaikkiaan rakastavasta yhteydestä lähtevä autenttisuus on ollut huikea elämää muuttava asia ja syventynyt koko ajan kurssin aikana. Juttelimme juuri läheisen ihmisen kanssa miten paljon se on näkynyt eri tavoin omissa kaikissa ihmissuhteissa, ja tuonut syvyyttä niihin, ja myös muuttanut niitä jopa radikaalisti
esimerkiksi miellyttämisen tarpeen selkeästi vähennyttyä.

Olen tunnistanut ja tunnustanut itselleni omia ydinuskomuksiani, jotka ovat olleet piilossa itselleni, liittyen oman syvimmän itseni merkityksettömyyteen muille. Ja tätä merkityksettömyyden tunnetta on sulattanut ja murtanut se että olen kurssin aikana
eri tilanteissa väläyksittäin nähnyt upean ja värikkään elämän mosaiikin (tai pienen osan siitä isosta kokonaisuudesta) johon kaikki kurssilaiset, kurssilla tehdyt harjoitukset, rituaalit, keskustelut ja jakamiset ovat kietoutuneet ja joihin kaikki
erilaisilla tavoilla ovat merkityksettömästi vaikuttaneet.

Olen oppinut antautumaan kaaokselle ja kaaoksen tunteelle, nähnyt suurta kauneutta siinä, ja oppinut hitaasti mutta varmasti luottamaan siihen että kaaoksen tunnusta huolimatta ja sen kontrolloinnin mahdottomuudesta huolimatta, kaikki on
pohjimmiltaan hyvin niin kuin se on ja niin kuin se menee. Tämän yksinkertaisen asian ymmärtämisen merkitystä minulle on mahdotonta yliarvioida. Se on tuonut niin paljon lisää yhteyttä, rakkautta ja läsnäoloa että tuntuu välillä että siihen voisi
pakahtua.

Maria, olet vaan niin huikea ohjaaja turvallisen ja läsnäolevan tilan luomisessa, niin erilaisin keinoin, ja tuodessasi omat hankalatkin kokemuksesi ja koko persoonasi kaikille. Ja se juuri mahdollistaa samalla kaiken muunkin.

Tää kaikki on niin tärkeätä niin monelle mitä sä Maria teet! Ja mulla on sellainen tunne että se vaikuttaa niin hirveän vahvasti niin laajasti ja syvästi siihen elämän mosaiikkiin että sitä on vaikea edes ymmärtää. Oon niin iloinen ja kiitollinen että oon
päässyt osaksi tätä kurssia ja kaikkia näitä upeita ihmisiä ja heidän kokemuksiaan ja persooniaan kurssilla.” Hannu, entinen Jatkoluokkalainen


”Maria antaa ohjatessaan avuksesi, tueksesi ja turvaksesi koko olemuksensa ja ruumiillistaa Universumin rakkautta ohjatessaan sinua kohti uutta elämääsi, jossa voit kylpeä vapaudessa ja kaiken hyväksymisessä juuri nyt ja aina.” Emilia, Marian kanssa aiemmin työskennellyt kurssilainen


”Tunnen suurta kiitollisuutta, että oot tehnyt osaltasi tän matkan meille kaikille osallistujille mahdolliseksi. Koen, että ohjaamisesi on huomioivaa, turvallista, ammattitaitoista, ja arvostan sitä että tuot esille myös teoriapohjaa käytännön harjoitusten tueksi. Ja jotenkin niin huikeaa ja liikuttavaa ajatella ja nähdä kuinka sun tekemä työ vaikuttaa meissä kaikissa, myös meidän läheisiin. Kuinka laajalle se kaikki valo leviää.” Hannamari, Marian kanssa aiemmin työskennellyt kurssilainen


“On upeaa, miten piireissä Maria kuuntelee jokaista ja on läsnä jokaiselle, kohtaa jokaisen ihmisen. Olet ohjaajana sellainen opettaja, joka ei aseta itseään toisia ylemmäksi, kohtaa ja ymmärtää oman vastuunsa tilanpidossa ja tiedon välittämisessä.” Joni, entinen Jatkoluokkalainen


“Ansaitset sängyllisen ruusuja. Pelkkiä kukkia, ei piikkejä.

En mä oikein osaa eritellä. Helvetin hyvin ohjattu! Eikä vaan ohjattu, vaan sinä itse persoonana. Sun kutsumuksen tähän tuntee, haistaa, maistaa, kuulee, näkee ja aistii värähtelystä. 
Se kiitollisuus elämää kohtaan, minkä olen tämän kaiken myötä saanut on ihan käsittämätön. Kaikki menee juuri oikein. Kaikella on tarkoitus. Joskus tarkoitus on, että minä opin jotakin, saan jotakin, koen jotakin. Joskus asioita tapahtuu, jotta joku toinen oppii, saa, kokee, koska me jollakin tavalla kohtasimme. Ja kaikkea tätä tapahtuu koko ajan, kaikessa. Universumin kudelma. Elämien langat ja interaktiot. Pienet ja suuret, pitkät ja lyhyet. Sielujen virta. Kaunista. Niin kaunista.

Kiitos tästä sielujen virrasta ja kohtaamisista jotka ovat luoneet niin kauniin jäljen universumiin.” Simon, entinen Jatkoluokkalainen



Palautteita Jannesta:

“Jannen tilanpito on turvallista, selkeää ja vankkumatonta. Vahvasta maskuliinisesta olemuksesta huolimatta hän omistaa myös sisäisen feminiininsä ja näiden kahden integraatiota hän haluaa intohimoisesti välittää myös muille, koska kokee sen olevan niin merkityksellistä aikamme maailmassa.” Nainen, 45


“Janne on ohjaajana energinen, virtaava ja spontaani ja silti hänestä huokuu vahvaa itsessään seisomista, turvaa ja maadoittuneisuutta, joka vaikuttaa koko tilaan ja ryhmään sekä siinä toimiviin yksilöihin tuoden läsnäoloa ja toisaalta elävyyttä. Jannessa näkyy energian ja vakauden lisäksi myös herkkiä ja leikkisiä osia ja kaikki tämä yhteensä tekee hänestä hyvin autenttisen. Koen, että kun ohjaaja ilmaisee itse näitä kaikkia laatuja, niihin on helpompi lähteä mukaan myös itsessään, tulee sellainen olo, että kaikki osat itsessäni ovat hyväksyttyjä, niin villit ja seksuaaliset osat kuin myös pienet ja haavoittuvaiset ja herkät osat sekä myöskin vahvat ja isolla olevat osat. Janne ei tunnu kavahtavan voimakastakaan ilmaisua, eikä myöskään suuria tunteita. Toisaalta hän on hyvin herkkä aistimaan yhteistä kenttää ja tunnistaa hyvin, jos joku siellä ei ole kohdallaan tai esimerkiksi joku ei ole itsessään turvassa ja osaa tuoda turvallista ja tukevaa tilanpitoa sinne missä sitä tarvitaan. Janne on ohjaajana hyvin spontaani ja luova ja tuntuu, että hän voi muuttaa ohjelmaa ryhmän ja yksilöiden tarpeen mukaan juuri siinä hetkessä juuri oikealla tavalla ja heittää jonkun spontaanin harjoituksen kehiin hyvin luovalla tavalla juuri oikealla hetkellä. Janne tuo tantran kentälle myös hyvin tärkeällä tavalla kypsän, terveen maskuliinin esimerkin elämällä ja esiintymällä täydesti ja omana itsenään pienentämättä ja myöskään epäaidosti suurentamatta itseään. Jannen työpajoissa energia, turva ja voima ovat tarttuvia lahjoja, joita saa hyvien harjoitusten lisäksi mukaansa pitkäksi aikaa.” Nainen, 45


“Jatkoluokka oli minulle tosiaankin nimensä mukainen kokemus: Tantraa jo tutkineen hyppäys syvemmälle virtaan yhdessä isomman porukan kanssa. Maailmankuvani muuttui, pelkoni on pääosin hävinnyt kun sydän on tullut aivojen rinnalle.

Janne ja koko tiimi olivat kaikki tosi huikeita tyyppejä, siis täysin autenttisia, paljon kokeneita ja tuntevia ihmisiä. Näytitte esimerkillänne tosi hienosti meille, miten sydän avautuu. Tietoa ja teoriaa oli juuri sopivasti. Samoin oli sopivasti vapautta ja eloa. Oli tilaa hengittää, ja oli aina joku joka auttoi hengittämään, jollei itse muistanut tai osannut.

Pelkkiä ruusuja Jannelle. Sä olet aivan uskomaton olento. Miten ihminen voi olla tuollainen, että hän ottaa oman luontaisen vahvan maskuliininsa ja laittaa sen tietoisesti sivuun, silloin kun on sen aika!” Tommi, Janne entinen Jatkoluokkalainen


“Toiveeni Jatkoluokalle oli päästä rypemään ja sukeltamaan syvemmälle itseeni kuin koskaan ennen sekä integroimaan ja syventämään useamman vuoden psykoterapiamatkaani kehotasolle. Näitä sain, ja paljon paljon enemmän. Syviin heittäytymisen mahdollisti turva, mitä koin ryhmässä ensimmäisestä päivästä alkaen, oikeastaan jo kurssia edeltävästä puhelusta Jannen kanssa. 

Itselleni yksi kurssin merkittävimmistä asioista oli ”kaikki mahtuu” -mentaliteetti ja sen mukanaan tuoma turva. Se todella otettiin vakavasti. Minun eri puolet otettiin lämmöllä vastaan: pienuus, suuruus, herkkyys, voima, spirituaalisuus, kinkyt, maallisuus, pinnallisuus, maagisuus. Vastaavaa turvaa en ole aiemmin kokenut missään. 

Elämässäni on muuttunut asioita kurssin myötä myös konkreettisesti. Jo ensimmäisen moduulin jälkeen huomasin tarkkailevani tuntemiani ihmisiä aivan eri linssien läpi. Uteliaiden, rakkaudellisten linssien läpi. Olen kokenut kurssin myötä valtavasti myötätuntoa, kiitollisuutta ja rakkautta ympärilläni olevia ihmisiä kohtaan.

Kurssilla olen vahvistanut omaa vertikaalisuuntaista juurtuneisuuttani, mikä on auttanut erottelemaan sitä mitä tunteita ja ajatuksia projisoin ulos muihin ihmisiin ja mitä käsittelen itseni kanssa. Kommunikointi ja oleminen niin läheisissä ihmissuhteissa kuin työkavereideni kanssa on muuttunut mutkattomammaksi, autenttisemmaksi. Olen kurssin myötä myös sisäistänyt syvemmin, että jokaisen tunteet ovat kunkin omalla vastuulla.

Parasta Jatkoluokalla oli voimakkaat harjoitteet ja jakopiirit ryhmän kanssa ja se, että meillä oli niin pieni ryhmä, jossa oli niin erilaisia ihmisiä. Parasta oli myös Janne ja assarit!

Kiitos niin paljon, että olit juuri se kuka olit meidän vetäjänä. Opetushetket oli selkeitä ja hyviä ja harjoitukset oli voimakkaita. Olit uskomattoman hyvin jatkuvasti läsnä ja tilanteiden päällä vaikka paljon tapahtui koko ajan. Kiitos valtavasti kaikista niistä kerroista, kun oot tullut kysymään ja varmistamaan onko kaikki hyvin, kun mulla on liikkunut paljon.” Anni, 26v, Jannen entinen Jatkoluokkalainen


“Jatkoluokka oli syvällinen itsetuntemusmatka turvallisen ryhmän tuella ja innostavassa ohjauksessa. Sain vahvistusta siihen, että elämää kannattaa elää rohkeasti ja luottaen, valot ja varjot kohdaten! Jatkoluokalla oppimani tunne- ja vuorovaikutustaidot ovat aarteita, joita haluan levittää maailmaan.

Syvyyden tarpeeni täyttyi pohjamutia myöten. Tulin tietoisemmaksi itseni eri puolista. Vaikeiden tunteiden kannattelukykyni ja sisäinen turvani lisääntyivät. Jatkoluokka oli
minulle erityisesti sisäisen maskuliinin vahvistamisen vuosi, ja harjoitusten avulla tilanpitokykyni ja rakentavan vihan ilmaisemiskykyni kasvoivat. Seksuaalinen itsetuntoni, luottamukseni elämään ja pyhyyden kokemukseni vahvistuivat.

Oheismateriaalit, lukuvinkkilista ja kotitehtävät olivat inspiroivia ja auttoivat integroimaan kurssilla opittuja asioita arkeen.

Jannessa yhdistyy upeasti voima ja herkkyys. Hän on vahvasti läsnäoleva, intensiivinen, määrätietoinen, luova, heittäytyvä, kuunteleva ja kannustava ohjaaja. Minulle Janne on eläinkehossaan vahvasti tuntevana maskuliinisen voiman esikuva. Ohjaajana hän asettaa itsensä alttiiksi ja avaa esimerkkejä omasta elämästään, on läsnä kokonaisena ihmisenä myös haavoittuvaisine puolineen. Jannen ohjauksessa oli todella turvallista olla.” Henna, Jannen entinen Jatkoluokkalainen
- **Event URL**: https://allevents.in/fiskars/jatkoluokka-2026/200029846106817
- **Event Categories**: Workshops
- **Interested Audience**: 
  - total_interested_count: 16

## Ticket Details

- **Ticket URL**: http://facebook.com/200029846106817?utm_source=AllEvents.in&utm_medium=event-discovery-platform&utm_campaign=fiskars-events

## Event venue details

- **city**: Fiskars
- **state**: ES
- **country**: Finland
- **location**: Villa Christine
- **lat**: 60.056160812138
- **long**: 23.305024285626
- **full address**: Villa Christine, Germundbyvägen 12, FI-10520 Raseborg, Finland, Fiskars

## Event gallery

- **Alt text**: banner
  - **Image URL**: https://cdn-az.allevents.in/events5/banners/f940c608c1768bd61959f5bccff1c3552fd0b114c10b22c4018fe1ab54c5e694-rimg-w1200-h667-dca6a6a6-gmir?v=1774177108
- **Alt text**: thumbnail
  - **Image URL**: https://cdn-az.allevents.in/events5/banners/61cbf86f1bd92f98e30af439d6a927461a15da1c5e91386e045335661a37c7c2-rimg-w300-h300-dca6a6a6-gmir?v=1774177108

## FAQs

- **Q**: When is the event happening?
  - **A:** Thu, 01 Oct, 2026 at 04:00 pm (+03:00)
- **Q**: Where is the event happening?
  - **A:** Villa Christine, Germundbyvägen 12, FI-10520 Raseborg, Finland, Fiskars
- **Q**: What type of event is this?
  - **A:** Workshops
- **Q**: Where can I find ticket details about Jatkoluokka 2026 ?
  - **A:** You can find ticket details about this event on AllEvents.

## Structured Data (JSON-LD)

```json
[
    {
        "@context": "https://schema.org",
        "@type": "Event",
        "name": "Jatkoluokka 2026",
        "image": "https://cdn-az.allevents.in/events5/banners/f940c608c1768bd61959f5bccff1c3552fd0b114c10b22c4018fe1ab54c5e694-rimg-w1200-h667-dca6a6a6-gmir?v=1774177108",
        "startDate": "2026-10-01T16:00:00+03:00",
        "url": "https://allevents.in/fiskars/jatkoluokka-2026/200029846106817",
        "eventStatus": "https://schema.org/EventScheduled",
        "location": {
            "@type": "Place",
            "name": "Villa Christine",
            "address": {
                "@type": "PostalAddress",
                "streetAddress": "Germundbyvägen 12, FI-10520 Raseborg, Finland",
                "addressLocality": "Fiskars",
                "addressRegion": "ES",
                "addressCountry": "FI"
            },
            "geo": {
                "@type": "GeoCoordinates",
                "latitude": "60.056160812138",
                "longitude": "23.305024285626"
            }
        },
        "eventAttendanceMode": "https://schema.org/OfflineEventAttendanceMode",
        "description": "Antaudu siksi, joka olet! Salli itsesi kokonaan! Sinun valo, sinun varjot! Sinun haavoittuvaisuus ja sinun voima! Paljastu ihminen, paljastu!\n\n\nAntaudu elämään, elämän virtaan, luottamukseen ja johdatukseen! Antaudu sille mikä on totta tässä ja nyt!\n\n\nTämä on tantran ytimessä: sen salliminen mikä ON"
    }
]
```